ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ - Xρηματοδοτικό πακέτο για τις διαπραγματεύσεις προσχώρησης με τη Βουλγαρία και τη Ρουμανία

I. Εισαγωγή

Όπως συνέβη και για τις δέκα χώρες που θα προσχωρήσουν στην Ένωση τον Μάιο 2004, ένα από τα πρώτα και πιο βασικά βήματα όσον αφορά την προετοιμασία του εδάφους για την ολοκλήρωση των διαπραγματεύσεων με τη Βουλγαρία και τη Ρουμανία θα είναι η κατάρτιση συνεκτικού χρηματοδοτικού «πακέτου» για τις δύο εν λόγω χώρες. Το Ευρωπαϊκό Συμβούλιο που συνήλθε στις Βρυξέλλες τον Δεκέμβριο 2003 κάλεσε την Επιτροπή να υποβάλει σχετική πρόταση στις αρχές του 2004. Η παρούσα ανακοίνωση αποσκοπεί στην υποβολή των κυριοτέρων στοιχείων για τη σύσταση χρηματοδοτικού πακέτου για τη Βουλγαρία και τη Ρουμανία έτσι ώστε το Συμβούλιο να μπορέσει να συζητήσει αυτά τα θέματα σε κοινό πλαίσιο στις αρχές του 2004. Σε αυτή τη βάση, η Επιτροπή θα υποβάλει κατόπιν στο Συμβούλιο την άνοιξη του 2004 σχέδιο κοινών θέσεων για διαπραγματεύσεις στον τομέα της γεωργίας, της περιφερειακής πολιτικής και των χρηματοοικονομικών και δημοσιονομικών διατάξεων.

Για τις δέκα προσχωρούσες χώρες, το χρηματοδοτικό πακέτο για την προσχώρηση προσδιορίστηκε σε μεγάλο βαθμό από το δημοσιονομικό πλαίσιο για την περίοδο 2000-2006 που συμφωνήθηκε στο Ευρωπαϊκό Συμβούλιο του Βερολίνου για τον Μάρτιο 1999. Στην περίπτωση της Βουλγαρίας και της Ρουμανίας, δεν υπάρχει ακόμη τέτοιο συνολικό δημοσιονομικό πλαίσιο όπου να μπορούν να ενταχθούν οι δημοσιονομικές επιπτώσεις της προσχώρησης. Εντούτοις, το Ευρωπαϊκό Συμβούλιο δήλωσε στη σύνοδό του στη Θεσσαλονίκη τον Ιούνιο ότι οι «συζητήσεις ή η συμφωνία σχετικά με τις μελλοντικές μεταρρυθμίσεις πολιτικών, ή η νέα χρηματοοικονομική προοπτική, δεν εμποδίζουν τη συνέχιση και την ολοκλήρωση των διαπραγματεύσεων για την προσχώρηση ούτε προδικάζονται από το αποτέλεσμα αυτών των διαπραγματεύσεων". Οι προτάσεις της Επιτροπής που περιγράφονται στο τμήμα ΙΙ βασίζονται συνεπώς σε μεγάλο βαθμό στο υπάρχον κεκτημένο, καθώς και στις αρχές και στη μέθοδο που χρησιμοποιήθηκαν για το χρηματοδοτικό πακέτο που καταρτίστηκε για τις διαπραγματεύσεις με τις δέκα προσχωρούσες χώρες.

Δεδομένου ότι δεν μπορεί να αποκλειστεί ότι τα τυχόν χρηματοδοτικά κονδύλια για τη Βουλγαρία και τη Ρουμανία θα πρέπει να προσαρμοστούν σε σημαντικό βαθμό για να αντικατοπτρίζουν τις μελλοντικές μεταρρυθμίσεις πολιτικής ή τις βασικές αλλαγές της συνολικής δημοσιονομικής προοπτικής σε σχέση με την σημερινή προοπτική, η Επιτροπή θεωρεί ότι είναι λογικό και σκόπιμο να περιοριστεί το χρηματοδοτικό πακέτο για τη Βουλγαρία και τη Ρουμανία σε περίοδο τριών ετών από την προσχώρησή τους. Αυτή η περίοδος ισοδυναμεί με την περίοδο που κάλυψαν οι διαπραγματεύσεις με τις προσχωρούσες χώρες, που περιορίστηκε στην τρέχουσα δημοσιονομική προοπτική που λήγει το 2006.

Τα αριθμητικά στοιχεία που παρέχει η παρούσα ανακοίνωση εκφράζονται σε τιμές του 2004, εκτός εάν υπάρχει διαφορετική πρόβλεψη.

II. Περιγραφή του χρηματοδοτικού πακέτου

α) Γεωργία

Για τα μέτρα για την αγορά στο πλαίσιο της κοινής γεωργικής πολιτικής προβλέπεται ότι το κεκτημένο, συμπεριλαμβανομένης της μεταρρύθμισης της ΚΓΠ που αποφάσισαν τα κράτη μέλη τον Ιούνιο 2003, θα εφαρμοστεί πλήρως στη Βουλγαρία και τη Ρουμανία από την ημερομηνία προσχώρησης τους στην Ένωση.

Λαμβανομένων υπόψη των τελευταίων προβλέψεων για τη γεωργική αγορά, η Επιτροπή υπολογίζει ότι θα απαιτηθεί χρηματοδοτικό κονδύλιο για τα μέτρα σχετικά με την αγορά στη Βουλγαρία και τη Ρουμανία κατά τα τρία πρώτα έτη της προσχώρησής τους, ύψους 1.120 εκατ. ευρώ (Bουλγαρία - 388 εκατ. ευρώ, Ρουμανία - 732 εκατ. ευρώ).

Οι ανησυχίες που υπάρχουν σχετικά με τις δέκα προσχωρούσες χώρες όσον αφορά το ότι η άμεση πλήρης ένταξη στο σύστημα των άμεσων πληρωμών δεν παράσχει τα απαραίτητα κίνητρα στους κατόχους γεωργικών εκμεταλλεύσεων των νέων κρατών μελών για να αρχίσουν, ή να συνεχίσουν, την απαραίτητη αναδιάρθρωση, ισχύουν επίσης, αν όχι και περισσότερο, για τη Βουλγαρία και τη Ρουμανία. Συνεπώς η Επιτροπή θεωρεί ότι ο στόχος της προοδευτικής καθιέρωσης των άμεσων πληρωμών στα νέα κράτη μέλη για περίοδο 10 ετών, αρχίζοντας από 25% του επιπέδου που ισχύει σε μία δεδομένη χρονική στιγμή για την ΕΕ των 15, θα πρέπει να διατηρηθεί για τη Βουλγαρία και τη Ρουμανία.

Αυτό σημαίνει ότι οι άμεσες πληρωμές θα καθιερωθούν στη Βουλγαρία και στη Ρουμανία σε επίπεδο ισοδύναμο με 25% του επιπέδου της ΕΕ των 15 το 2007, 30% το 2008, 35% το 2009 και 40% το 2010. Οι ετήσιες αυξήσεις κατά 10% θα συνεχισθούν ως το 2016 σε επίπεδο άμεσων πληρωμών ισοδύναμο με 100% του επιπέδου της ΕΕ των 15 που ισχύει κατά τη δεδομένη χρονική στιγμή. Με την καθιέρωση άμεσων πληρωμών βάσει εκατοστιαίου ποσοστού και όχι σε απόλυτα ποσά, αυτός ο διακανονισμός θα παράσχει στη Βουλγαρία και στη Ρουμανία σαφή προοπτική για την πλήρη εφαρμογή του κεκτημένου στις εν λόγω χώρες στον τομέα αυτόν.

Τα μέσα διαχείρισης της προσφοράς που σχετίζονται με την παροχή βοήθειας (π.χ. βασικές εκτάσεις, συγκομιδή αναφοράς και ανώτατα όρια) και οι ποσοστώσεις παραγωγής θα πρέπει να προσδιοριστούν με βάση τα παραδοσιακά στοιχεία παραγωγής μιας περιόδου αναφοράς που θα προσδιοριστεί. Τα εθνικά ανώτατα όρια για τη Βουλγαρία και τη Ρουμανία υπό ενιαίο καθεστώς πληρωμής θα πρέπει να καθιερωθούν βάσει της ίδιας μεθόδου.

Tο υπολογιζόμενο δημοσιονομικό κόστος της καθιέρωσης άμεσων πληρωμών κατ' αυτόν τον τρόπο για τη Βουλγαρία και τη Ρουμανία κατά τα τρία πρώτα έτη από την προσχώρησή τους θα ανέρχεται σε 1.312 εκατομμύρια ευρώ συνολικά (Bουλγαρία - 431 εκατ. ευρώ, Ρουμανία 881 εκατ. ευρώ). Δεν θα προκύψουν δαπάνες το 2007, λόγω του ότι οι επιστροφές από τον προϋπολογισμό της ΕΕ για τις δαπάνες που βαρύνουν τα κράτη μέλη για τις άμεσες πληρωμές πραγματοποιούνται από τον προϋπολογισμό του επόμενου έτους.

Όσον αφορά την πολιτική αγροτικής ανάπτυξης, θα πρέπει να καθοριστεί συνολικό τριετές κονδύλιο αφού εξασφαλιστεί ότι, κατά το τρίτο έτος μετά την ένταξη της Βουλγαρίας και της Ρουμανίας στην ΕΕ, οι συνδυασμένες χορηγήσεις τους για την αγροτική ανάπτυξη θα φθάσουν σε επίπεδο το οποίο, σε σύγκριση με το επίπεδο χρηματοδότησης της αγροτικής ανάπτυξης το 2006 που προβλέπεται για τις προσχωρούσες χώρες (μη συμπεριλαμβανομένων της Κύπρου και της Μάλτας), είναι αναλογικό με το συνδυασμένο μερίδιο της Βουλγαρίας και της Ρουμανίας επί της συνολικής χρηματοδότησης SAPARD μέχρι το 2003. Για να ληφθούν υπόψη τα όρια για την ικανότητα απορρόφησης και να εξασφαλιστεί σταθερή εφαρμογή της πολιτικής αγροτικής ανάπτυξης στη Βουλγαρία και τη Ρουμανία, θα πρέπει να προβλεφθεί προοδευτική καθιέρωση εντός της εν λόγω τριετούς περιόδου. Τα διαθέσιμα ποσά θα πρέπει να κατανεμηθούν στη Βουλγαρία και τη Ρουμανία με βάση κλίμακα που λαμβάνει υπόψη τα σχετικά μερίδια της χρησιμοποιηθείσας γεωργικής έκτασης και της γεωργικής απασχόλησης. Η χρησιμοποίηση αυτής της μεθόδου έχει ως αποτέλεσμα συνολικό τριετές χρηματοδοτικό κονδύλι 3.041 εκατομμύρια ευρώ, από το οποίο 617 εκατ. για τη Βουλγαρία και 2.424 εκατ. για τη Ρουμανία.

Παρόλο που κατά τα τρία πρώτα έτη μετά την προσχώρηση θα καθοριστεί το συνολικό κονδύλιο για τις χορηγήσεις αγροτικής ανάπτυξης για κάθε χώρα, οι χορηγήσεις στο πλαίσιο του χρηματοδοτικού κονδυλίου κάθε χώρας και το πεδίο και η φύση των παρεμβάσεων θα προσδιοριστούν από τους κανόνες που εφαρμόζονται σε όλα τα κράτη μέλη για την ίδια χρονική περίοδο. Η αγροτική ανάπτυξη της Βουλγαρίας και της Ρουμανίας μετά την αρχική τριετή περίοδο θα βασίζεται στην εφαρμογή των ισχυόντων κανόνων ή των κανόνων που θα προκύψουν από τις τυχόν μεταρρυθμίσεις πολιτικής που θα πραγματοποιηθούν εντωμεταξύ.

Όσον αφορά τον προγραμματισμό, το τριετές χρηματοδοτικό κονδύλι δεν θα προγραμματιστεί ξεχωριστά, αλλά θα αποτελέσει αναπόσπαστο μέρος της συνολικής προγραμματικής περιόδου που θα καλυφθεί από την επόμενη χρηματοδοτική προοπτική.

Όλα τα παραπάνω στοιχεία θα ενσωματωθούν και θα εξηγηθούν λεπτομερέστερα στο σχέδιο κοινών θέσεων της Επιτροπής για τον γεωργικό τομέα, που πρόκειται να υποβληθεί στο Συμβούλιο την άνοιξη 2004.

β) Διαρθρωτικές ενέργειες

Για την περίοδο 2000-2006, οι διαρθρωτικές ενέργειες μεταξύ των σημερινών κρατών μελών καθορίστηκαν σύμφωνα με τη μέθοδο και τα κριτήρια που προκύπτουν από τους κανονισμούς που διέπουν τα διαρθρωτικά ταμεία και τα ταμεία συνοχής. Tα κριτήρια αυτά εφαρμόστηκαν με βάση το προκαθορισθέν συνολικό χρηματοδοτικό κονδύλι. Για τις δέκα προσχωρούσες χώρες, ακολουθήθηκε σε γενικές γραμμές η ίδια προσέγγιση: καθορίστηκε συνολικό χρηματοδοτικό κονδύλιο και εφαρμόστηκαν τα συνήθη κριτήρια για τον καθορισμό των εθνικών χορηγήσεων.

Η Επιτροπή θεωρεί ότι θα πρέπει να καθοριστεί ένα γενικό χρηματοδοτικό κονδύλι που καλύπτει τα τρία πρώτα έτη μετά την προσχώρηση τόσο για τη Βουλγαρία όσο και για τη Ρουμανία με την ίδια προσέγγιση που χρησιμοποιήθηκε για τις δέκα προσχωρούσες χώρες, συμπεριλαμβανομένης κυρίως της προοδευτικής καθιέρωσης των δαπανών για διαρθρωτικές ενέργειες ώστε να αντικατοπτριστεί η προοδευτική αύξηση της ικανότητας απορρόφησης στις εν λόγω χώρες. Τα εν λόγω κονδύλια θα πρέπει επίσης να βασίζονται στην προϋπόθεση να εφαρμόζονται οι κανόνες που απορρέουν από το σημερινό κεκτημένο, π.χ .περιορισμός της συνολικής χρηματοδότησης από τα διαρθρωτικά ταμεία και τα ταμεία συνοχής σε επίπεδο 4% του εθνικού ΑΕΠ για οποιοδήποτε δεδομένο έτος. Επίσης, σε ενδεικτική βάση, περίπου το εν τρίτο του συνολικού κονδυλίου θα προορίζεται για το Ταμείο Συνοχής.

Η προοδευτική εφαρμογή για τη Βουλγαρία και τη Ρουμανία θα βασίζεται στο συνολικό ρυθμό της προβλεπόμενης σταδιακής εισαγωγής των διαρθρωτικών ταμείων στις δέκα χώρες που προσχωρούν στην ΕΕ το 2004. Σε αυτήν τη βάση, η Βουλγαρία και η Ρουμανία θα επωφεληθούν από τις αναλήψεις υποχρεώσεων για διαρθρωτικές ενέργειες προς όφελός τους ύψους 2,4% του αντίστοιχου επιπέδου ΑΕγχΠ το 2007, 3,2% το 2008, και 4% το 2009. Αυτή η προσέγγιση θα εξασφαλίσει ομαλή προοδευτική εφαρμογή, που θα λαμβάνει δεόντως υπόψη το επίπεδο ικανότητας απορρόφησης. Οι συνολικές δαπάνες για διαρθρωτικές ενέργειες σε αυτήν τη βάση θα ανέρχονται σε 8.273 εκατ. ευρώ για την τριετή περίοδο 2007-2009, από τα οποία 2.300 εκατ. ευρώ για τη Βουλγαρία και5.973 εκατ. ευρώ για τη Ρουμανία.

Αν και κατά τα πρώτα τρία έτη μετά την προσχώρηση το συνολικό κονδύλιο για κάθε χώρα θα παραμείνει σταθερό, οι χορηγήσεις από το χρηματοδοτικό κονδύλιο για κάθε χώρα, καθώς και το πεδίο εφαρμογής και η φύση των παρεμβάσεων θα καθοριστούν σύμφωνα με τους κανόνες που απορρέουν από τις μεταρρυθμίσεις πολιτικής που καλύπτουν την περίοδο από το 2007. Όσον αφορά τον προγραμματισμό, το τριετές χρηματοδοτικό κονδύλιο δεν θα προγραμματιστεί ξεχωριστά, αντίθετα θα αποτελέσει αναπόσπαστο μέρος της συνολικής περιόδου προγραμματισμού που θα καλυφθεί από την επόμενη χρηματοδοτική προοπτική.

γ ) Εσωτερικές πολιτικές

Θα πρέπει να προβλεφθεί η πλήρης συμμετοχή της Βουλγαρίας και της Ρουμανίας στις εσωτερικές πολιτικές της Κοινότητας από την ημερομηνία προσχώρησής τους. Παρόλο που δεν υπάρχουν συγκεκριμένα κονδύλια για τις χώρες στο πλαίσιο των σημερινών εσωτερικών πολιτικών, θα πρέπει να προβλεφθεί πρόσθετο κονδύλιο ύψους 1.012 εκατ. ευρώ για την περίοδο 2007-2009 ώστε να ληφθεί υπόψη η προσχώρηση της Βουλγαρίας και της Ρουμανίας, εφόσον το επίπεδο των δαπανών για τις εσωτερικές πολιτικές που προβλέπεται για το 2006 παραμείνει σταθερό και εφόσον χρησιμοποιηθεί η ίδια μέθοδος [1] που χρησιμοποιήθηκε για να προσδιοριστεί το επίπεδο της αύξησης των διαθέσιμων κεφαλαίων για τις εσωτερικές πολιτικές των δέκα προσχωρουσών χωρών. Επιπλέον, θα πρέπει να προβλεφθούν ειδικές χορηγήσεις, ως εξής:

[1] Αυτό βασίζεται κυρίως σε συνδυασμό 50% του πληθυσμού και 50% του επιπέδου ΑΕγχΠ

- Πυρηνική ασφάλεια

Λόγω της σημασίας που αποδίδει η ΕΕ στο υψηλό επίπεδο πυρηνικής ασφάλειας, της απόφασης της βουλγαρικής κυβέρνησης για τον παροπλισμό των εγκαταστάσεων στον πυρηνικό σταθμό του Kozloduy και της τρέχουσας χρηματοδότησης από το πρόγραμμα Phare για τη στήριξη αυτής της διαδικασίας, θα πρέπει να χορηγηθούν πρόσθετα κεφάλαια στο πλαίσιο της στήριξης που παρέχεται για τον παροπλισμό, πέραν της υποχρέωσης που έχει αναληφθεί, ύψους 200 εκατομμυρίων ευρώ από το PHARE για την περίοδο 2000-2004. Για τον σκοπό αυτό, θα πρέπει να διατεθεί πρόσθετη χρηματοδοτική βοήθεια 350 εκατ. για την περίοδο 2004-2009. Από το ποσό αυτό, οι προκαταρκτικοί υπολογισμοί δείχνουν ότι θα απαιτηθεί ποσό ύψους περίπου 140 εκατ. ευρώ κατά την υπόλοιπη περίοδο πριν την προσχώρηση [2]. Tο χρηματοδοτικό ποσό θα πρέπει να χορηγηθεί στο πλαίσιο του PHARE. Tο υπόλοιπο ποσό ύψους 210 εκατ. ευρώ θα πρέπει να προβλεφθεί για την περίοδο μετά την προσχώρηση 2007-2009 και να συμπεριληφθεί στο χρηματοδοτικό πακέτο για τη Βουλγαρία με χορήγηση ετήσιου ποσού 70 εκατ..

[2] Σε ετήσια βάση, οι ανάγκες κατά την προενταξιακή περίοδο θα είναι πιθανώς 40 εκ. ευρώ το 2004, 50 εκ. το 2005 και 50 εκ. το 2006.

- Μέσο μετάβασης για τη θεσμική ανάπτυξη

Η ανάγκη δημιουργίας κατάλληλης διοικητικής και δικαστικής δομής, καθώς και ενίσχυσης της διοικητικής και δικαστικής ικανότητας για την ορθή εφαρμογή του κεκτημένου χαρακτηρίστηκε κατά τις διαπραγματεύσεις προσχώρησης, τις περιοδικές εκθέσεις και τις εταιρικές σχέσεις προσχώρησης, ως θεμελιώδους σημασίας για τη διαδικασία προσχώρησης. Συνεπώς θα πρέπει να χορηγηθούν πρόσθετα κονδύλια για τη Βουλγαρία και τη Ρουμανία με σκοπό τη λήψη μέτρων θεσμικής ανάπτυξης κατά τα τρία πρώτα έτη μετά την προσχώρησή τους, ισοδύναμα με αυτά των δέκα προσχωρουσών χωρών, ιδίως με τη χρησιμοποίηση «μέσου μετάβασης». Για τους σκοπούς αυτούς, θα πρέπει να διατεθεί ποσό 82 εκατ. ευρώ συνολικά για την τριετή περίοδο 2007-2009.

Τόσο η πυρηνική ασφάλεια όσο και το μέσο μετάβασης για θεσμική ανάπτυξη θα μπορούσαν να εξεταστούν στο κεφάλαιο «άλλα θέματα».

δ) Δημοσιονομική αντιστάθμιση

Σύμφωνα με όσα συμφωνήθηκαν με τις δέκα προσχωρούσες χώρες, προβλέπεται ότι οι κανόνες για τους ιδίους πόρους θα εφαρμοστούν πλήρως στη Βουλγαρία και τη Ρουμανία από το πρώτο έτος προσχώρησης. Επιπλέον, η Επιτροπή θεωρεί ότι η Βουλγαρία και η Ρουμανία δεν πρέπει να βρεθούν σε καθαρή δημοσιονομική κατάσταση κατά την προσχώρηση, χειρότερη από την κατάστασή τους κατά το έτος πριν την προσχώρηση ως δικαιούχοι των προενταξιακών ταμείων.

Εάν αποδειχθεί από την έκβαση των διαπραγματεύσεων ότι θα σημειωθεί τέτοια επιδείνωση, η Επιτροπή θα προτείνει κατάλληλα ποσά για δημοσιονομική αντιστάθμιση προς όφελος της Βουλγαρίας και/της Ρουμανίας παρόμοιου τύπου προς αυτήν που συμφωνήθηκε με τις δέκα προσχωρούσες χώρες, με εφαρμογή της ίδιας μεθόδου.

ε) Διοίκηση

Όσον αφορά τις δέκα προσχωρούσες χώρες, θα πρέπει να υποθέσουμε ότι δεν θα υπάρχουν διοικητικές δαπάνες ειδικά για τη Βουλγαρία και τη Ρουμανία. Εντούτοις, θα απαιτηθούν πρόσθετες διοικητικές δαπάνες για την προσχώρηση της Βουλγαρίας και της Ρουμανίας, ιδίως όσον αφορά τις αυξημένες ανάγκες διερμηνείας και μετάφρασης. Οι πρόσθετες διοικητικές δαπάνες που θα προκύψουν κατά τα πρώτα τρία έτη της ένταξης της Βουλγαρίας και της Ρουμανίας ανέρχονται σε 346 εκατ. ευρώ.

**

Η χρηματοδοτική επίπτωση των παραπάνω προτάσεων για την τριετή περίοδο που αρχίζει το 2007 περιγράφεται στο συνημμένο παράρτημα. Επιπλέον, παρατίθενται υπολογισμοί για το επίπεδο των πληρωμών που θα προκύψουν από τις εν λόγω νέες δαπάνες. Οι υπολογισμοί αυτοί πραγματοποιήθηκαν με την ίδια μέθοδο που χρησιμοποιήθηκε για τις δέκα χώρες που προσχωρούν στην Ένωση το 2004.

III. Προετοιμασία χρηματοδοτικού πακέτου ελλείψει χρηματοδοτικής προοπτικής

- Πιθανές μελλοντικές προσαρμογές του χρηματοδοτικού πακέτου εν όψει της μελλοντικής μεταρρύθμισης πολιτικής

Εάν το χρηματοδοτικό πακέτο για την προσχώρηση της Βουλγαρίας και της Ρουμανίας απαιτήσει προσαρμογή μετά τη σύναψη των διαπραγματεύσεων, θα πρέπει να έχει προβλεφθεί διαδικασία που να επιτρέπει στις εν λόγω χώρες να συμμετάσχουν στη λήψη απόφασης. Για τον σκοπό αυτό, θα πρέπει να ισχύσουν παρόμοιοι μηχανισμοί με αυτούς που έχουν δημιουργηθεί για τις δέκα προσχωρούσες χώρες. Οι μηχανισμοί θα περιλαμβάνουν διαδικασία πληροφόρησης και διαβουλεύσεων, που θα θεσπιστεί στο πλαίσιο της συνθήκης προσχώρησης, και η οποία θα επιτρέπει στη Βουλγαρία και στη Ρουμανία να συμμετέχουν στενά στη διαδικασία λήψεως αποφάσεων, ιδίως στους τομείς που σχετίζονται άμεσα με το συμφωνηθέν χρηματοδοτικό πακέτο. Θα πρέπει επίσης να προβλεφθεί καθεστώς ενεργού παρατηρητή για τη Βουλγαρία και τη Ρουμανία στα όργανα του Συμβουλίου και στις επιτροπές των οποίων προεδρεύει η Επιτροπή, καθώς και καθεστώς παρατηρητή στο Ευρωπαϊκό Κοινοβούλιο.

Δεδομένης της προταθείσας προσέγγισης για τον καθορισμό και την εγγύηση σημαντικών στοιχείων των δαπανών υπέρ της Βουλγαρίας και της Ρουμανίας κατά τα τρία πρώτα έτη της ένταξή τους, οι τυχόν αλλαγές που θα προκύψουν από τη μελλοντική μεταρρύθμιση δεν θα έχουν, ωστόσο, σημαντική επίπτωση στο συνολικό χρηματοδοτικό πακέτο. Βάσει των προτάσεων που υποβάλλονται στην παρούσα ανακοίνωση, οι δαπάνες για τις διαρθρωτικές ενέργειες, την αγροτική ανάπτυξη και ορισμένες πτυχές των εσωτερικών πολιτικών αποτελούν περίπου τρία τέταρτα του συνολικού χρηματοδοτικού πακέτου για τη Βουλγαρία και τη Ρουμανία. Θα υπάρχει εγγύηση ότι σε αυτούς τους τομείς οι δαπάνες ούτε θα υπολείπονται ούτε θα υπερβαίνουν τα συνολικά ποσά. Εντούτοις, θα απαιτηθούν προσαρμογές στο πλαίσιο των συνολικών εθνικών χορηγήσεων.

- Ανώτατο όριο για τον τίτλο 1a για την ΕΕ των 25 κατά την περίοδο 2007-2013

Οι επιπλέον δαπάνες που σχετίζονται με την αγορά και που απορρέουν από την προσχώρηση της Βουλγαρίας και της Ρουμανίας θα πρέπει να προστεθούν στο συνολικό ανώτατο όριο της ΕΕ των 25 για τον τίτλο 1α. [3]. Η εν λόγω απόφαση ορίζει ότι για την περίοδο 2007 έως 2013 θα εφαρμόζεται ετήσιος αποπληθωριστής στο ανώτατο όριο του τίτλου 1a που θα προσαρμοστεί για την ΕΕ των 25. Tα καθορισθέντα ανώτατα όρια παρατίθενται στον ακόλουθο πίνακα:

[3] Όπως θεσπίστηκε στην απόφαση των εκπροσώπων των κυβερνήσεων των κρατών μελών, κατά τη συνεδρίαση με το Συμβούλιο της 18ης Νοεμβρίου 2002.

Συμφωνία για τον τίτλο 1α μέχρι το 2013 για την ΕΕ των 25 - τρέχουσες τιμές - εκατομ. ευρώ

>ΘΕΣΗ ΠIΝΑΚΑ>

Η παραπάνω απόφαση λαμβάνει υπόψη τις απαιτήσεις σχετικά με τις δαπάνες που απορρέουν από την προσχώρηση της Βουλγαρίας και της Ρουμανίας και δεν ισχύει, εκ των προτέρων, για τις εν λόγω δύο χώρες. Το πρόσθετο κόστος του τίτλου 1α υπέρ της Βουλγαρίας και της Ρουμανίας έχει υπολογιστεί με αυτήν την προϋπόθεση.

- Συμμετοχή του Ευρωπαϊκού Κοινοβουλίου

Πραγματοποιήθηκαν προσαρμογές της σημερινής χρηματοδοτικής προοπτικής για να ληφθεί υπόψη η διεύρυνση από 15 σε 25 κράτη μέλη σύμφωνα με το άρθρο 25 της Διοργανικής Συμφωνίας μεταξύ του Συμβουλίου, του Ευρωπαϊκού Κοινοβουλίου και της Επιτροπής. Η εν λόγω συμφωνία προέβλεπε προσαρμογή της χρηματοδοτικής προοπτικής ενόψει της διεύρυνσης βάσει των πράξεων του Ευρωπαϊκού Κοινοβουλίου και του Συμβουλίου, μετά από προτάσεις της Επιτροπής, σύμφωνα με τους κανόνες ψηφοφορίας που βασίζονται στην πέμπτη υποπαράγραφο του άρθρου 279 παράγραφος 9 της Συνθήκης της ΕΚ.

Λαμβανομένων υπόψη του ρόλου του Ευρωπαϊκού Κοινοβουλίου που αποτελεί το ένα σκέλος της αρμόδιας για τον προϋπολογισμό αρχής της Ένωσης και της δυνατότητας να συνεχισθούν οι συζητήσεις για τις επόμενες δημοσιονομικές προοπτικές ενώ θα ολοκληρώνονται οι διαπραγματεύσεις προσχώρησης με τη Βουλγαρία και τη Ρουμανία, θα πρέπει να προβλεφθεί εντατικοποίηση της συνεργασίας με το Ευρωπαϊκό Κοινοβούλιο για το χρηματοδοτικό πακέτο για τη Βουλγαρία και τη Ρουμανία.

ΠΑΡΑΡΤΗΜΑ

Χρηματοδοτικό πακέτο για τη Βουλγαρία και τη Ρουμανία

2007-2009

(εκατ. ευρώ, τιμές του 2004)

>ΘΕΣΗ ΠIΝΑΚΑ>

* Βάσει των παραπάνω τεσσάρων κατηγοριών δαπανών και με την ίδια μέθοδο που εφαρμόστηκε στις 10 χώρες που προσχωρούν το 2004